b'\n_START_ARTICLE_\nJerzy Paw\xc5\x82owski\n_START_SECTION_\nCarier\xc4\x83\n_START_PARAGRAPH_\nS-a n\xc4\x83scut \xc3\xaen 1932 \xc3\xaentr-o familie foarte patriot\xc4\x83. Bunicul s\xc4\x83u fusese un membru Legiunii poloneze comandat\xc4\x83 de J\xc3\xb3zef Pi\xc5\x82sudski, \xc8\x99i tat\xc4\x83l s\xc4\x83u a luptat mai \xc3\xaent\xc3\xa2i \xc3\xaen armata polonez\xc4\x83 \xc3\xaen timpul invaziei Poloniei, apoi \xc3\xaen Batalionul \xe2\x80\x9eZo\xc5\x9bka\xe2\x80\x9d al mi\xc8\x99c\xc4\x83rii de rezisten\xc8\x9b\xc4\x83 Armia Krajowa. A crescut \xc3\xaen Var\xc8\x99ovia ocupat\xc4\x83 de nazi\xc8\x99ti._NEWLINE_Dup\xc4\x83 cel de-al Doilea R\xc4\x83zboi Mondial a practicat boxul, s\xc4\x83ritura \xc3\xaen lungime \xc8\x99i s\xc4\x83ritura cu pr\xc4\x83jina. S-a interesat de scrim\xc4\x83 din \xc3\xaent\xc3\xa2mplare, dup\xc4\x83 ce a g\xc4\x83sit o sabie veche \xc3\xaentr-o groap\xc4\x83 de gunoi. Pan Wo\xc5\x82odyjowski, Andrzej Kmicic \xc8\x99i Jan Skrzetuski, eroii romanului istoric Prin foc \xc8\x99i sabie lui Henryk Sienkiewicz, au devenit idolii s\xc4\x83i. \xc3\x8en anul 1949 a fost descoperit de maestrul Janos Kevey, care l-a selec\xc8\x9bionat \xc3\xaen lotul na\xc8\x9bional chiar dup\xc4\x83 un an de preg\xc4\x83tire._NEWLINE_\xc3\x8en paralel, el s-a al\xc4\x83turat serviciului de informa\xc8\x9bii polonez, Urz\xc4\x85d Bezpiecze\xc5\x84stwa. Potrivit lui Paw\xc5\x82owski, era vorba de a elimina pericolul represaliilor \xc3\xaempotriva tat\xc4\x83lui, legate de rolul acestuia \xc3\xaen AK. Serviciul secret i-a cerut s\xc4\x83-i spioneze pe colegii s\xc4\x83i de lot c\xc3\xa2nd se deplaseaz\xc4\x83 \xc3\xaen str\xc4\x83in\xc4\x83tate. El \xc8\x99i-a \xc3\xaenceput activitatea de spion sub porecla \xe2\x80\x9ePapagal\xe2\x80\x9d (\xc3\xaen polon\xc4\x83 Papuga). Cur\xc3\xa2nd dup\xc4\x83 aceea s-a \xc3\xaenrolat ca ofi\xc8\x9ber \xc3\xaen armata polonez\xc4\x83 \xc8\x99i s-a al\xc4\x83turat serviciilor militare de informa\xc8\x9bii sub porecla \xe2\x80\x9eCinstit\xe2\x80\x9d (Szczery). \xc3\x8en mod ironic, f\xc4\x83cea \xc8\x99i \xc3\xaen acela\xc8\x99i timp trafic de ceasuri \xc8\x99i de echipamente vestici. \xc3\x8en aceea\xc8\x99i perioad\xc4\x83 s-a c\xc4\x83s\xc4\x83torit cu actri\xc8\x9ba Teresa Szmigiel\xc3\xb3wna._NEWLINE_\xc3\x8en anul 1953 a avut primele sale rezultate de notat: medalia de argint la individual la Campionatul Mondial de juniori \xc8\x99i bronzul pe echipe la Campionatul Mondial de seniori. La Melbourne 1956 a ob\xc8\x9binut prima sa medalie olimpic\xc4\x83, argintul, fiind dep\xc4\x83\xc8\x99it de maghiarul Rudolf K\xc3\xa1rp\xc3\xa1ti. A fost laureat \xc8\x99i cu argint la proba pe echipe. Un an urm\xc4\x83tor a creat surpriz\xc4\x83, devenind pentru prima dat\xc4\x83 campion mondial la individual: comitetul de organizare nu avea nici un disc cu imnul na\xc8\x9bional al Poloniei, care a fost c\xc3\xa2ntat a capella de polonezii prezen\xc8\x9bi \xc3\xaen sal\xc4\x83. Paw\xc5\x82owski devenit o celebritate \xc3\xaen Polonia, duc\xc3\xa2nd un stil de via\xc8\x9b\xc4\x83 somptuos, cu o ma\xc8\x99in\xc4\x83 de lux \xc8\x99i tablouri cu semn\xc4\x83tura unor mari pictori, pe care \xc3\xael explica de sume c\xc3\xa2\xc8\x99tigate la poker. \xc3\x8en realitate, some mari de bani pierdute la acest joc l-au condus la divor\xc8\x9b._NEWLINE_\xc3\x8en anul 1964 a fost recrutat de CIA ca agent dublu pe marginea unei competi\xc8\x9bie \xc3\xaen Statele Unite. Treizeci de ani mai t\xc3\xa2rziu a afirmat c\xc4\x83 a ac\xc8\x9bionat din patriotism \xc8\x99i din ur\xc4\x83 pentru comunism. Potrivit generalului Czes\xc5\x82aw Kiszczak, Paw\xc5\x82owski era motivat mai degrab\xc4\x83 de cupiditate. \xc3\x8en orice caz, Paw\xc5\x82owski nu avea nici un acces la documente confiden\xc8\x9biale, ci a transmis zvonuri despre personalit\xc4\x83\xc8\x9bile pe care le frecventa. La Jocurile Olimpice din 1968 de la Ciudad de M\xc3\xa9xico a ajuns \xc3\xaen faz\xc4\x83 final\xc4\x83, unde l-a \xc3\xaent\xc3\xa2lnit pe marele s\xc4\x83u rival, sovieticul Mark Rakita. Condus cu scorul de 3\xe2\x80\x934, a dat dou\xc4\x83 tuse la r\xc3\xa2nd pentru a c\xc3\xa2\xc8\x99tiga titlul olimpic. \xc8\x98i-a continuat activitatea competi\xc8\x9bional\xc4\x83 p\xc3\xa2n\xc4\x83 \xc3\xaen 1970, cucerind de-a lungul carierei cinci medalii olimpice \xc8\x99i 18 medalii mondiale. \xc3\x8en anul 1972 a fost desemnat de Federa\xc8\x9bia Interna\xc8\x9bional\xc4\x83 de Scrim\xc4\x83 drept \xe2\x80\x9ecel mai bun sabrer vreodat\xc4\x83 \xc3\xaen lume\xe2\x80\x9d. Un an mai t\xc3\xa2rziu a fost ales pre\xc8\x99edintele Federa\xc8\x9biei Poloneze de Scrim\xc4\x83._NEWLINE_\xc3\x8en luna aprilie 1975 a fost arestat \xc3\xaen cel mai mare secret. Un an mai t\xc3\xa2rziu a fost condamnat pentru spionaj la 25 de ani de \xc3\xaenchisoare. \xc8\x98i-a isp\xc4\x83\xc8\x99it sentin\xc8\x9ba \xc3\xaen Var\xc8\x99ovia \xc8\x99i Barczew. \xc3\x8en 1985 a f\xc4\x83cut obiectul unui schimb cu spioni KGB aresta\xc8\x9bi \xc3\xaen Vest, dar a ales s\xc4\x83 r\xc4\x83m\xc3\xa2n\xc4\x83 \xc3\xaen Polonia. C\xc3\xa2teva zile mai t\xc3\xa2rziu a fost amnistiat de Consiliu de Stat. A r\xc4\x83mas foarte discret p\xc3\xa2n\xc4\x83 la c\xc4\x83derea Zidului Berlinului \xc3\xaen 1989, dup\xc4\x83 care s-a prezentat drept un patriot \xc8\x99i drept un prizonier de con\xc8\x99tiin\xc8\x9b\xc4\x83. La v\xc3\xa2rsta de 57 de ani, a luat parte la o competi\xc8\x9bie de nivel \xc3\xaenalt \xc8\x99i le-a b\xc4\x83tut pe cona\xc8\x9bionalii s\xc4\x83i mai tineri, pierz\xc3\xa2nd chiar cu Janusz Olech, vicecampionul olimpic \xc3\xaen 1988. Dup\xc4\x83 acest incident, Federa\xc8\x9bia Polonez\xc4\x83 de Scrim\xc4\x83 i-a interzis s\xc4\x83 participe la competi\xc8\x9biile nationale. \xc3\x8en anul 1994 \xc8\x99i-a publicat autobiografia sub titlul Duelul meu cel mai lung (Najd\xc5\x82u\xc5\xbcszy pojedynek)._NEWLINE_A murit acas\xc4\x83, \xc3\xaen urma unui infarct miocardic, la v\xc3\xa2rsta de 72 de ani.'